
SOBRE LA FALSA PRESÈNCIA DE Cymbalaria 
hepaticifolia (POIRET) VVETTST. A BALEARS. 


J. J. PERiCAS) i J. A. RossELLó OO 


RESUMEN. La Cymbalaria hepaticifolia (Poiret) Wettst., citada de la Sierra Norte de Ma- 
llorca, debe excluirse del catálogo florístico balear. Los testimonios de herbario en base a la 
pubescencia de hojas y tallos, morfología de las semillas y tamaño de la corola, pertenecen 
a formas de Cymbalaria aequitriloba (Viv.) A. Cheval. ` 


SUMMARY. Cymbalaria hepaticifolia (Poiret) Wettst. is excluded from the flora of the Ba- 
learic islands. The revised voucher specimens belong to Cymbalaria aequitriloba (Viv.) A. 
Cheval. 


A rel d'una excursió de botànics mallorquins feta al Puig Major el juny de 
1979, es trobaren en un avenc de prop del cim uns exemplars de Cymbalaria 
en flor, que a primer cop d'ull semblaven una mica diferents de les s poRlScion: 
de C. aequitriloba (Viv.) A. Cheval. 

L'any següent, BONAFÈ (1980) donava a conèixer aquesta troballa del Puig 
Major amb el nom de Cymbalaria hepaticifolia (Poiret) VVettst., fins aleshores 
endemisme cors. 

Els primers en assenyalar C. hepaticifolia a balears foren Sennen i Pau 
(Pau, 1911), en base a exemplars recollits al Gorg Blau i comunicats pel co- 
rresponsal del primer, el Germà Bianor. A més, trobaren diferències en la 
morfologia de les fulles que justificaven la creació d'una varietat nova, la var. 
majorica Sennen et Pau. 


1 Departament de Botànica. Facultat de Cièncias. Universitat de Palma de Mallorca. 
2 Departament de Botànica. Facultat de Ciències. Universitat Autònoma de Barcelona, 
Bellaterra. 

H. Rnoche considerà que la suposada varietat majorica no era més que 
una forma de C. aequitriloba (RNOCHE, 1921-23). L. Chodat, a la seva Tesi 
sobre endemismes mallorquins (CHoDAT, 1923), no en fa ni menció i, tot i que 
tracta dels endemismes tirrènics, no parla de C. aequitriloba. 

Més recentment, no figura al catàleg de la flora balear (DUVIGNEAUD, 
1979) i tan sols és reivindicada per BONAFÈ (1980). Aquest autor recopila la 
cita de Bianor (Gorg Blau) al mateix temps que indica que a l'herbari Garcias 
Font hi ha un exemplar recollit al Puig de Massanella. El propi Bonafè recollí 
un exemplar al mateix indret. Finalment, inclou la localitat del Puig Major, 
que ell no vegé, comunicada gràficament pel company F. Moll. 

Mentre que a la descripció de C. hepaticifolia s'indica que és totalment 
glabre, la il-lustració dels exemplars del Puig Major a l'obra de Bonafè mostra 
les tiges i fulles clarament pubescents. D'altra banda, VVEBB (1972) indica que 
un dels caràcters que permeten separar ambdues espècies és la presencia de 
tricomes a tiges i fulles a una, C. aequitriloba, i la seva absència a Valtra, C. 
hepaticifolia. - ; 

Vistes aquestes contradiccions, iniciàrem l'estudi dels exemplars mallor- 
quins anomenats C. hepaticifolia per tal de aclarir la presència a Balears 
d'aquesta espècie. Hem revisat els testimonis dipositats als herbaris particulars 
de Bonafè (Sóller), Garcias Font (Palma), Bianor (Palma), així com el tipus de 
C. hepaticifolia var. majorica de l'herbari Sennen (Barcelona, BC). 

Els exemplars examinats no són més que formes ombrívoles de C. aequi- 
triloba. La pubescència és menor a les fulles, però mai són glabres. Les tiges, 
en canvi, presenten una densa pubescència de tricomes aglandulosos. Amb 
l'excepció del tipus, tot el material examinat presenta les fulles amb 3-5 lòbuls 
aguts de dimensiones variables (fig. 1-3). Aquestes diferències en la forma de 
les fulles han estat les responsables de que es citès C. hepaticifolia a Mallorca. 
El tamany de la corol-la, inferior als 15 mm, i la morfologia de les llavors, 
clarament alveolades, (fig. 1-4) no difereixen de les altres poblacions mallor- 
quines de C. aequitriloba. 

El polimorfisme foliar d'aquesta espècie ha estat assenyalat per diversos 
autors (ARRIGONI, 1979, VVEBB, 1972) i no sembla ésser exclusiu de Balears. 

Hem seguit el desenvolupament foliar des de les fulles cotiledòniques fins 
a les adultes per tal de veure si hi havia diferències significatives entre les po- 
blacions amb fulles obtuses, reniformes i aquelles amb els lòbuls aguts. 

Inicialment, les fulles cotiledòniques són oval-lanceolades, agudes i es van 
fent clarament ovalades, obtuses i mucronades. Poden arribar a mesurar 3,5 
mm de llargària, moment en què creixen en amplària fins arribar als 4,5 mm, 
aleshores ja són obtuses i no mucronades (fig. 1-1). 





Fig. 1.— 1. Fulles cotiledòniques. 2. Fulles adultes. 3. Fulles de Cymbalaria aequitriloba 
(Viv.) A. Cheval del Puig de Massanella, Herbari Garcias Font. a) de varis peus., b) d'un 
sol exemplar. 4. Llavors de Cymbalaria aequitriloba (Viv.) A. Cheval, a) exemplars de Só- 
ller b i c) exemplars de Massanella. 

Als dibuixos de les fulles no s'han representat els tricomes aglandulosos. L'escala de les 
figures 1 i 2 correspon a 2 mm, la de la figura 3 a 1 cm i la de la figura 4 a 1 mm. 

Les primeres fulles caulinars són trilobades amb el lòbul central 2-3 vega- 
des més llarg que els laterals, dels quals apareixen els dos darrers, els auricu- 
lars (fig. 1-2). En augmentar de tamany es poden donar dues alternatives, una 
és que es conservi aquesta fulla pentalobulada aguda, amb el lòbul central 
molt més llarg que els altres. L'altra possibilitat és que els lòbuls es vagin arro- 
donint al mateix temps que les vores foliars es van incorbant, romanent el 1ò- 
bul central obtús o, fins i tot, escotat degut al major creixament dels marges 
laterals en amplària. Per fusió dels dos lòbuls laterals es formen fulles triloba- 
des que poden alternar amb les pentalobulades (fig. 1-2 i 1-3). Aquestes dife- 
rències en el desenvolupament semblen modificacions degudes a factors am- 
bientals (tipus de substracte, humitat, llum) més que determinades genètica- 
ment, tal com s'ha indicat per les poblacions sardes (ARRIGONI, 1979). 

Les poblacions baleàriques, actualment en revisió (A. BERMEJO), són a 
més, polimorfes pel que fa als caràcters florals. A Mallorca, malgrat el gran 
polimorfisme que es presenta, la variació és contínua i no permet de diferen- 
ciar clarament tàxons infraespecífics. Recentment, les poblacions del sud de 
l'illa, amb diferències de tamany de la corol-la i l'esperó, han servit de base 
per a la descripció de la varietat parviflora LLORENS (1980). Les mesures forni- 
des per aquest autor cauen bé dins la variació general de l'especie i sembla 
més convenient de considerar aquests exemplars com a formes adaptades a una 
major sequetat, tal com s'ha indicat per als exemplars de Cabrera (PALAU, 
1976). 

